hu hu hu hu hu hu hu hu hu hu hu hu hu hu hu ro hu fi hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu en hu hu hu ro nb hu hu en hu en pl pl fr hu hu hu hu hu hu hu hu hu hu en hu hu hu en hu en fr et hu hu en hu fr en hu hu hu en hu hu is pam sl hu hu fr hu hu hu pl en de hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu
A helyesírási szabályzat 12. kiadásának változásai – Wikipédia
(…) azok az elvek, amelyek régóta irányítják az akadémiai helyesírást, szilárd alapjai írásrendszerünknek, s így nem megváltoztatásukra van szükség, hanem következetes alkalmazásukra a nyelvfejlődés újabb jelenségeinek leírásában. Ami megváltozott az AkH.12-ben a korábbi szabályzatokhoz képest, az éppen az elvek változatlanságának következménye. Ami pedig új a szabályzatban, az egyrészt a korábbi kiadványokban figyelmen kívül maradt kérdések, másrészt az újabb nyelvfejlődés fölvetette írásproblémák rendezése.
A magyar helyesírás szabályai 12. kiadása 2015. augusztus végén jelent meg. Csak kisebb változásokat hozott az előző, 1984-ben kiadott 11. kiadáshoz képest. Ezek alapvetően az alábbi típusokra bonthatók:
Egyes konkrét szavak írásmódjának változása (a szabálypontok fenti módosításaiból adódó változásokon túlmenően), ideértve szavak viszonyának újraértelmezését egyes szerkezetekben, valamint egy-két olyan javítást is, amelyek valójában a korábbi szabályozás megerősítését jelentik
A korábbi változat(ok) mellett némely más írásmód(ok) elfogadása
Korábban szabályozott kérdések kivétele a szabályozás alól
A további, e cikkben nem részletezett változások közé tartoznak az alábbiak:
a sok, kevés megjelölés helyett listák adása
egyes részek didaktikai szempontú átszerkesztése
2 Eddig szabályozatlan kérdések szabályozása
3 Egyes szavak írásmódjának változása
3.1 Egybeírás az eddigi különírás vagy kötőjeles írásmód helyett
3.2 Különírás az eddigi egybeírás vagy kötőjeles írásmód helyett
3.3 Más egybe- és különírási változások
3.4 Magánhangzó-változások (főként idegen szavaknál)
3.6 Idegen szavak és jövevényszavak írásmódja (kivéve a másutt tárgyalt magánhangzó-hosszúsági és egybeírás-különírási eltéréseket)
4 A korábbi változat(ok) mellett némely más írásmód(ok) elfogadása
4.2 Egyes szavak eltérő írásmódjának elfogadása
4.2.1 Egyes h végű szavak ragozásváltozatainak elismerése
4.2.2 A magyaros írásmód lehetővé tétele
4.2.3 Elterjedt idegen írásmód lehetővé tétele
4.2.4 Elterjedt magánhangzóejtés-változatok tükrözése az írásmódban
4.2.5 A szóelemzés elvére tekintettel, a következetesség végett
5 Korábban szabályozott kérdések kivétele a szabályozás alól
A -fajta, -féle, -nemű, -rét, -rétű, -szerű szavakat nem képzőszerű utótagnak, hanem utótagnak, azaz összetételi tagnak tekintjük, ezáltal az sz-re végződő szavak utolsó betűje nem alkot ezután kettős mássalhangzót az utána következő -szerű képzővel, pl. ésszerű helyett észszerű, viasszerű helyett viaszszerű. (Ez esetben a szóelemző írásmód érvényesül az egyszerűsítő írásmóddal szemben.) AkH.12 132.
Erre a szabályzat változásjegyzéke konkrétan az alábbi eseteket sorolja fel: ésszerű → észszerű, ésszerűsít → észszerűsít, himnusszerű → himnuszszerű, mésszerű → mészszerű, penésszerű → penészszerű, viasszerű → viaszszerű.
Most már a kettős mássalhangzóra végződő magyar utónevekhez is kötőjellel kapcsoljuk azokat a ragokat, amelyek első betűje megegyezik az előző két mássalhangzóval, pl. Bernadettől helyett Bernadett-től, Mariannal helyett Mariann-nal. (Ez esetben szintén a szóelemzés elve érvényesül az egyszerűsítő írásmóddal szemben.) AkH.12 93. Megjegyzendő, hogy a hosszú mássalhangzóra végződő családnevek és földrajzi nevek hasonlóan toldalékolt alakjai, pl. Széll-lel, Papp-pal, Wittmann-né, Bükk-kel, Tallinn-nal stb., eddig is kötőjellel íródtak (hogy meg lehessen állapítani az eredeti végződést), akárcsak pl. a sakk-kör és a balett-táncos, míg az orra (bukik), tollal (ír) szavakban eddig is és ezután is az egyszerűsítés elve kerül előtérbe.
Erre a változásjegyzék konkrétan az alábbi eseteket sorolja fel: Bernadett, Bernadettel, Bernadettől → Bernadett, Bernadett-tel, Bernadett-től; Cirill, Cirillel → Cirill, Cirill-lel; Ivett, Ivettel, Ivettől → Ivett, Ivett-tel, Ivett-től; Kamill, Kamillal → Kamill, Kamill-lal; Mariann, Mariannak, Mariannal, Mariannál → Mariann, Mariann-nak, Mariann-nal, Mariann-nál; Zsanett, Zsanettal v. Zsanettel → Zsanett, Zsanett-tal v. Zsanett-tel.
A szótagszámlálás szabályánál ezután az -i melléknévképző nem számít bele a szótagszámba, tehát ha egy legalább háromelemű összetétel csak ezen képző miatt lépné át a hat szótagot, az még nem indokolja kötőjel beszúrását a szóösszetételbe. Például az élelmiszeripari szó hét szótagos, de a végén -i képző szerepel, így csak a hat szótagos alapszót vesszük alapul (élelmiszeripar), és a képzővel együtt is egybeírjuk az összetételt. (Ez egyúttal megoldja azt a nehézséget, hogy eddig például a gépjárművezetői szót egybe kellett írni akkor, ha birtokos személyjeles értelemben szerepel, például a cég gépjárművezetői, mivel ilyenkor a gépjárművezető hat szótagja számított, viszont korábban kötőjellel kellett írni a képző miatt, amennyiben melléknévként állt, például gépjármű-vezetői engedély. Most már ez utóbbi esetben is az egybeírás a megfelelő: gépjárművezetői engedély.) AkH.12 139.
Erre a változásjegyzék a vendéglátó-ipari → vendéglátóipari esetét említi, de a bevezető szöveg példái között szerepelnek a gépjárművezetői és a magánnyugdíjpénztári szavak is.
Ha mozaikszóhoz összetételi utótag járul, az akkor is kötőjellel íródik, ha magyarázó jellegű, nem pedig összetételt alkot. (Erre az AkH.12 289. a) pontot hozzák fel a példák, bár ez nincs itt leírva.)
Erre a változásjegyzék konkrétan a PIN-kód példát említi, ahol az N a number (’szám’) rövidítése, tehát a „kód” szó elhagyható mögüle, nem alkot vele összetételt, most már mégis kötőjellel írjuk. Ilyenformán a szabályzat, illetve a helyesírási szótár már kötőjellel hozza a CIB-bank, HIV-vírus, SIM-kártya, LCD-monitor stb. alakulatokat is.
Az idegen tulajdonnevekben ezután nem lehet nyomdatechnikai okokra hivatkozva elhagyni a mellékjeleket. AkH.12 214., vö. AkH.11 214.
Jyväskylä helyett tehát már nem fogadható el „Jyvaskyla” alakot írni, akárcsak Łódź helyett „Lódz”-ot vagy „Lodz”-ot.
A főnév + egyes -ú/-ű képzős melléknevek írásmódjában (hacsak nem konkrét értelemben szerepel az utótagjuk) a különírás helyett az egybeírás érvényesül, pl. papír alapú[1] → papíralapú[2]
A számok betűvel (számnévvel) való írásakor évszámok esetén már kétezer fölött sem használunk kötőjelet, tehát pl. kétezer-tíz forint, azonban kétezertíz elején. AkH.12 291., vö. AkH.11 289..
Eddig szabályozatlan kérdések szabályozásaSzerkesztés
Betűrendbe soroláskor ha két szó között csak annyi a különbség, hogy az egyik köznév (kisbetűs), a másik pedig tulajdonnév (nagybetűs), akkor az előbbi megelőzi az utóbbit, tehát például a kisbetűs szűcs előbb következik most már, mint a nagybetűs Szűcs. AkH.12 14. a)
Az idegen szavakat, előtagokat ezután nemcsak akkor tekintjük külön összetételi tagnak, ha önállóan is használatosak (pl. a mini a miniszoknya szóban, emiatt a miniszoknya-viselet háromeleműnek számít, így – egyúttal hatnál több szótagos lévén – kötőjeles), hanem akkor is, ha önállóan is használatos utótag járul hozzájuk. Például ezután a biotechnológia szó is kételeműnek lesz tekintendő – dacára annak, hogy a bio önmagában nem használatos –, amiatt, hogy a technológia szó önmagában is létezik, ennélfogva a biotechnológia-ipar már nem kételeműnek számít ezután, hanem háromeleműnek, így – egyszersmind hatnál több szótagos lévén – kötőjel kerül bele. AkH.12 139. Az interferencia viszont továbbra is egyeleműnek minősül a szótagszámlálási szabály szempontjából, mivel „ferencia” önmagában nincs a magyarban – emiatt az interferenciamérés összetétel továbbra is kötőjel nélkül íródik egybe mint kételemű összetétel, hatnál több szótagjától függetlenül. Ugyanígy, a televízió is egyeleműként marad számontartva, mivel a vízió külön jelentése nem átlátható, emiatt például a televízióállomást szintén kételeműnek tekintjük csupán, és kötőjel nélkül egybeírjuk a továbbiakban is (hatnál több szótagja ellenére).
Ha egy eredetileg kötőjellel kapcsolt földrajzi név közterületnév részévé lesz, ezután (kötőjeles írás helyett) egybeírjuk, például Ferenchegyi út (a Ferenc-hegy ellenére). AkH.12 181.
A pályaudvarok, megállóhelyek, repülőterek, mozik, vendéglők, eszpresszók, üzletek, fürdők, temetők mellé bekerültek a szállodák, a lakóparkok és a nem önálló intézményt alkotó termek is mint olyan intézmények, amelyek tulajdonnév tagját különírjuk a köznévi tagjuktól, pl. Sasadliget lakópark, Nádor terem. AkH.12 190.
Az idegen nevek névkiegészítőjét nagybetűvel írjuk, ha a családnév címszóként vagy más módon kiemelt helyzetben áll. Tehát ha például a Charles de Gaulle, Sir Anthonis van Dyck (flamand festő), Walther von Dyck (német matematikus) nevéből elmarad az utónév, akkor már De Gaulle, Van Dyck, Von Dyck alakban írjuk ezeket. AkH.12 214.
Az idegen szavak végén álló néma betűk, ill. írásrendszerünkben szokatlan betűkapcsolatoknál már ismert kötőjelezés (pl. Glasgow-ban, guillotine-t) ezután kiterjed a toldalékolás mellett az összetételekre is, pl. lime-likőr, ragtime-koncert. AkH.12 217. d)
A már eleve kötőjelet tartalmazó összetételeknél, ahol a kötőjel nem pusztán a szótagszámlálási vagy a mozgószabályból fakad (tulajdonnév, betűszó, három mássalhangzó találkozása), újabb szóelem kapcsolása esetén ismételten kötőjelet használunk, pl. A-vitamin-túladagolás, Kossuth-nóta-éneklés, Nobel-díj-átadás. AkH.12 140.
Új szabályként jelent meg a tárgynevek írásmódjának rendezése, így a nemzeti ereklyék, a hajók, a régi mozdonyok, az űrjárművek, a fegyverek, a hangszerek, a gyémántok stb. nevének csupa nagy kezdőbetűs írásmódja, pl. Szent Korona, Titanic, Lady Blunt (hegedű), Kohinoor (gyémánt). AkH.12 171.
A csillagok, csillagképek, bolygók, holdak stb. nevének szabályozása kiegészült azzal a típussal, amely köznévi utótagot tartalmaz, s amely kötőjellel kapcsolandó, pl. Magellán-felhő, Androméda-köd, s amelyek melléknévi származékában megőrződik a tulajdonnév elem nagy kezdőbetűje, pl. Androméda-ködbeli. AkH.12 185.
Az írásjelek formai sajátosságai és használata további részletes ismertetőt kapott. AkH.12 240.
A rövidítések listája új elemekkel bővült, vö. AkH.12 284.: a. n. (anyja neve), bek. (bekezdés), br. (báró), bt. (betéti társaság), eü. (egészségügyi), ev. (evangélikus), ffi (férfi), gk. (gépkocsi), gr. (gróf), hg. (hegység; herceg), kft. (korlátolt felelősségű társaság), kkt. (közkereseti társaság), Kr. e. (Krisztus előtt), Kr. u. (Krisztus után), l. vagy ld. (lásd), max. (maximális, maximum), mfszt. (magasföldszint), min. (minimum), nyrt. (nyilvánosan működő részvénytársaság), o. vagy old. (oldal), Pf. (postafiók), prof. (professzor), pü. (pénzügyi), ref. (református), r. k. (római katolikus), rt. (részvénytársaság), rtg. (röntgen), szla (számla), tel. (telefon), tkp. (tulajdonképpen), üi. (ügyintéző; ügyirat), vki (valaki), vmi (valami), zrt. (zártkörűen működő részvénytársaság).
Egyes szavak írásmódjának változásaSzerkesztés
Egybeírás az eddigi különírás vagy kötőjeles írásmód helyettSzerkesztés
egyes határozó + ige kapcsolatok: számon tart → számontart, számon kér → számonkér
jelentéstől függően: együtt érez → együttérez (’átéli más örömét, bánatát; részvétet érez’ jelentésben)
egyes határozó + ige kapcsolatból alkotott igenevekkel alkotott szerkezetek: előre gyártott (elemek) → előregyártott (elemek), nagyra törő → nagyratörő (= nagyravágyó), tenyérbe mászó → tenyérbemászó (= pimasz, ellenszenves),
egyes határozó + ige kapcsolatából származó főnevek: észre térítés → észretérítés, nyitva tartás → nyitvatartás (= üzemidő)
egyes -ú/-ű képzős melléknévi kapcsolatok: alsó fokú → alsófokú, első fokú (ítélet) → elsőfokú (ítélet)
egyes melléknév + főnév kapcsolatok: éti csiga → éticsiga, hájas tészta → hájastészta, kemény tojás → keménytojás (= főtt), keresztes pók → keresztespók, lágy tojás → lágytojás, recés gyomor → recésgyomor, szabad kereskedelem → szabadkereskedelem, szabad piac → szabadpiac, szabad piaci → szabadpiaci, szabad strand → szabadstrand (= nem fizetős, fürdésre kijelölt hely), szabad vers → szabadvers, szabad vezeték → szabadvezeték (vezetéktípus), száraz borsó → szárazborsó, vegyes úszás → vegyesúszás (sportág), zsoldoshadsereg (= zsoldosokból álló hadsereg); de: zsoldos hadsereg (= fizetett hadsereg) → zsoldoshadsereg
jelentéstől függően: fekete doboz (repülőgépen) → feketedoboz (pl. repülőgépen), de: fekete doboz (= fekete színű doboz); jó barát → jóbarát (megnevezésként; = barát), de: ők igen jó barátok
egyes melléknévi igenév (-ó/-ő) + főnév kapcsolatok: javító érettségi → javítóérettségi, köszönő viszony → köszönőviszony, osztályozó értekezlet → osztályozóértekezlet, programozó matematikus → programozómatematikus, vállalkozó szellem → vállalkozószellem
jelentéstől függően: alkotó munka → alkotómunka; de: újat alkotó munka; fekvő beteg → fekvőbeteg (= kórházban kezelt beteg), járó beteg → járóbeteg (= ambulánsan kezelt beteg)
egyes főnév + főnév kapcsolatok: pornó film → pornófilm, szakkör; kémia szakkör → szakkör; kémiaszakkör, szárazbab-főzelék → szárazbabfőzelék, valószínűség-számítás → valószínűségszámítás
egyebek: görög katolikus → görögkatolikus, Kaszás-csillag → Kaszáscsillag, on-line → online, sete-suta → setesuta, taj-szám → tajszám, teljes körűen → teljeskörűen (hsz.)
jelentéstől függően: gyengén látó → gyengénlátó (főnévként), tovább tanul; de: továbbtanulás → továbbtanul; továbbtanul érettségi után; de: tovább tanul este, mint ahogy tervezte
Különírás az eddigi egybeírás vagy kötőjeles írásmód helyettSzerkesztés
egyes határozó + ige kapcsolatok: cserbenhagy → cserben hagy, síkraszáll → síkra száll, útbaigazít → útba igazít, véghezvisz → véghez visz
egyes határozó + ige kapcsolatokból alkotott főnevek:
-ba/-be ragos határozókkal: fejbelövés → fejbe lövés, fejbeütés → fejbe ütés, gúzsbakötés → gúzsba kötés, harcbavetés → harcba vetés, kerékbetörés → kerékbe törés, kezelésbevétel → kezelésbe vétel, sorbaállás → sorba állás, tervbevétel → tervbe vétel, vízbefúlás → vízbe fúlás
egyéb ragos határozókkal: célratörés → célra törés, fejbentartás → fejben tartás, nyakoncsapás → nyakon csapás, nyakoncsípés → nyakon csípés, nyakonvágás → nyakon vágás
egyes -ú/-ű végű melléknévi szerkezetek: kisalakú → kis alakú, kisméretű → kis méretű, magasrendű → magas rendű, nagyfokú → nagy fokú, nagyméretű → nagy méretű, nemzetiszínű → nemzeti színű, zártkörű → zárt körű
egyes melléknév + főnév szerkezetek: [cigánygyerek] … még ha cigánygyerekek potyognak is az égből → még ha cigány gyerekek potyognak is az égből (átvitt értelemben) [a cigány gyerek konkrét értelemben korábban is különírandó volt], copfstílus → copf stílus, házinyúl → házi nyúl, Nagymedve (csillagkép) → Nagy Medve (csillagkép), sóskifli → sós kifli, sósperec → sós perec, svábbál → sváb bál
egyebek: csodaszép → csoda szép, élethalálharc → élet-halál harc, napéjegyenlőség → nap-éj egyenlőség, légiforgalmi társaság → légi forgalmi társaság, örökkön-örökké → örökkön örökké, rali; Párizs–Dakar-rali → rali; Párizs–Dakar rali, szóvégi → szó végi
jelentéstől függően: partraszállás → partra szállás; de: a normandiai partraszállás (hadművelet)
Más egybe- és különírási változásokSzerkesztés
savanyútojás-leves → savanyú tojásleves
Magánhangzó-változások (főként idegen szavaknál)Szerkesztés
rövidülés: immúnis → immunis, irreverzíbilis → irreverzibilis, nüánsz, nüánsza, nüánsszal → nüansz, nüansza, nüansszal, okarína → okarina, reváns → revans, reverzíbilis → reverzibilis, rubeóla → rubeola
hosszabbodás: árboc → árbóc, bedekker → bédekker, biennále → biennálé, bura; lámpabura → búra; lámpabúra, fantaziál → fantáziál, samanizmus → sámánizmus, sarlatanizmus → sarlatánizmus, satanizmus → sátánizmus
videó előtagú összetételek, amelyek videófilmre, videózásra utalnak: videokazetta, videoklip, videofelvétel, videofilm, videomagnó, videoreklám, videotelefon → videókazetta, videóklip, videófelvétel, videófilm, videómagnó, videóreklám, videótelefon stb. (de továbbra is: videogenerátor, videojel, videoprocesszor, videotechnika, videotéka)
Internet (intézmény); de: internet (távközlési rendszer) → internet
Golf-áram, golf-árambeli → Golf-áram, Golf-árambeli
Szent (állandó jelzőként): aquinói v. Aquinói Szent Tamás, assisi v. Assisi Szent Ferenc, páduai v. Páduai Szent Antal, szalézi v. Szalézi Szent Ferenc → Szent (állandó jelzőként); Aquinói Szent Tamás, Assisi Szent Ferenc, Páduai Szent Antal, Szalézi Szent Ferenc
szt. = szent → Szt. = Szent
Idegen szavak és jövevényszavak írásmódja (kivéve a másutt tárgyalt magánhangzó-hosszúsági és egybeírás-különírási eltéréseket)Szerkesztés
Constanța, constanțai → Constanța l. Konstanca
eszencia (= sűrített ízesítő); de: esszencia (= a lényege valaminek) → esszencia (= sűrítmény; lényeg)
paraolimpia → paralimpia (bár ez nem helyesírási, hanem szóhasználati kérdés, a szakmailag elfogadott változatot elismerve)
paralel v. parallel → paralel
szaltó mortále → szaltó, szaltója; de: salto mortale
sztyep v. sztyepp → sztyepp v. sztyeppe (!)
B. ú. é. k. = Boldog új évet kíván → BÚÉK = boldog új évet kíván v. kívánok v. kívánunk
jelentéstől függően: Otília → Otília és Ottilia
A korábbi változat(ok) mellett némely más írásmód(ok) elfogadásaSzerkesztés
A dátumok írásában a napot jelző szóhoz kapcsolódó ragok feltüntetésében a korábban elfogadottakhoz néhány új lehetőség járult (a számmal jelölt és a kiírt alak terén egyaránt), amelyeket a változásjegyzék az alábbi két sorban mutat be: AkH.12 298.
május; május elseje v. 1-je; május elseji v. elsejei v. 1-ji v. 1-jei, május elsején v. 1-jén → május; május elseje v. 1. v. 1-je; május elseji v. elsejei v. 1-i v. 1-ji v. 1-jei, május elsején v. 1-én v. 1-jén (az újonnan jóváhagyott formákat félkövérrel jelölve; a „május 1.” természetesen előzőleg is helyes volt)
másodiki v. 2-i → másodiki v. 2-i v. másodikai v. 2-ai (az újonnan jóváhagyott formákat félkövérrel jelölve)
Sporteredményeknél a két csapat pontszámának elkülönítésére most már nemcsak kettőspont, hanem kötőjel is használható. A változásjegyzékben ezt a következő példa szemlélteti:
nullás; három nullás v. 3 : 0-s győzelem → nullás; három nullás v. 3 : 0-s v. 3-0-s győzelem[3]
Ez a szakasz egyelőre üres vagy erősen hiányos. Segíts te is a kibővítésében!
Egyes szavak eltérő írásmódjának elfogadásaSzerkesztés
Egyes h végű szavak ragozásváltozatainak elismeréseSzerkesztés
céh, céhvel → céh, céhvel v. céhhel
düh, dühvel → düh, dühvel v. dühhel
juh, juhval → juh, juhval v. juhhal
méh, méhvel → méh, méhvé v. méhhé, méhvel v. méhhel
rüh, rühvel → rüh, rühvel v. rühhel
A magyaros írásmód lehetővé tételeSzerkesztés
e-mail → e-mail v. ímél; e-mail cím → e-mail-cím v. ímélcím; e-mail kapcsolat → e-mail-kapcsolat v. ímélkapcsolat
pacemaker → pacemaker v. pészméker
piranha → piranha v. pirája
spray, spray-je v. spraye, spray-vel v. sprayjel → spray v. spré v. szpré, spray-je v. spréje v. szpréje, spray-vel v. sprével v. szprével
standard → standard v. sztenderd
Elterjedt idegen írásmód lehetővé tételeSzerkesztés
dzsessz → dzsessz v. jazz
Elterjedt magánhangzóejtés-változatok tükrözése az írásmódbanSzerkesztés
advent → advent v. ádvent
hozsanna → hozsanna v. hozsánna
A szóelemzés elvére tekintettel, a következetesség végettSzerkesztés
bólingat → bólingat v. bólintgat
kacsingat → kacsingat v. kacsintgat
tekinget → tekinget v. tekintget
Elterjedt s/sz-változatok tükrözése az írásmódbanSzerkesztés
disztinkció → disztinkció v. distinkció
spartakiád → spartakiád v. szpartakiád
státus → státus v. státusz; de: status quo
státusszimbólum → státusszimbólum v. státuszszimbólum
Forma–1 → Forma–1 v. Formula–1
intellektuel → intellektuel v. entellektüel
még hogy → méghogy
Korábban szabályozott kérdések kivétele a szabályozás alólSzerkesztés
Általában kimaradtak a szavak ejtésére vonatkozó részek, főként azért, mivel pontos adatokkal nem rendelkezünk az egyes szavak ejtésével kapcsolatban.
Kimaradt az asszonynevek írásáról szóló rész is (AkH.11 159.), mivel az asszonynevek típusairól nem a helyesírási szabályzatok rendelkeznek.
Kimaradt a géptípusok stb. betű- vagy szó- és számjelzésének kapcsolásáról szóló rész (AkH.11 263. d)), mivel ezeket a gyártók szokták meghatározni.
Kimaradt a postai címzésre vonatkozó szabálypont is (AkH.11 298.), mivel a címzést a posta írja elő, s annyi változata létezik a címzésnek, hogy nehéz azt pontos szabályba foglalni.
↑ Lásd még az MTA Nytud. Int. példái között (amelyek még a régi szabályzaton alapulnak): deviza alapú, euró alapú, fedezet alapú, internet alapú, jövedelem alapú, szöveg alapú, tudás alapú
↑ Az új szabályzat szótárában: alumíniumalapú, fehérjealapú,AkH.12 116. kompetenciaalapú, DE: négyzet alapú, tízes alapú
↑ AkH. 240. f: a leírás szerint nem tapad, a példa hibás
↑ Magyar helyesírási szótár 2017-es kiadása, valamint Keszler Borbála: Megjelent A magyar helyesírás szabályai 12. kiadása, Magyar Nyelvőr (139), 2015. július–szeptember, http://nyelvor.c3.hu/period/1393/139301.pdf. Mivel az AkH. 12. 2015-ös nyomtatott kiadásában még a régi helyesírással szerepel a szó, a Magyar Nyelvi Szolgáltató Iroda a Magyar helyesírási szótár szerkesztőjétől, Tóth Etelkától kért és kapott hivatalos megerősítést , az AkH. 12. szerint Vietnám, és ez az Akadémiai Kiadó ígérete szerint az AkH. 12. változási listájában is szerepelni fog (http://www.e-nyelv.hu/2017-10-17/mostantol-vietnam/).
Változások A magyar helyesírás szabályai 12. kiadásában (Oktatás.hu, PDF)
A helyesírás eddig ésszerű volt, most észszerű lesz (Index, 2015. június 26.)
Mi változik az új helyesírási szabályzatban? (Nyest, 2013. március 7.) és folytatása, Mi újság a helyesírásban? (Nyest, 2013. március 11.)
Továbbra sem lesz kiút a helyesírás dzsungeléből Archiválva 2017. február 14-i dátummal a Wayback Machine-ben (HVG, Bedő Iván cikke, 2015. augusztus 29.)
A helyesírási szabályzat 11. kiadásának változásai
A magyar helyesírás szabályai, 12. kiadás a Magyar Tudományos Akadémia oldalán
A tulajdonnévi helyesírás változásai az AkH. 12. kiadásában (Laczkó Krisztina)
Szaknyelvi helyesírási változások az új helyesírási szabályzat tükrében (Ludányi Zsófia)
Írásportál • összefoglaló, színes tartalomajánló lap
A lap eredeti címe: „https://hu.wikipedia.org/w/index.php?title=A_helyesírási_szabályzat_12._kiadásának_változásai&oldid=25207090”
Utoljára szerkesztve 2022. augusztus 24., 17:26-kor
A lap utolsó módosítása: 2022. augusztus 24., 17:26
A lap szövege CC BY-SA 3.0 alatt érhető el, ha nincs külön jelölve.